**PROGRAMUL OPERAŢIONAL CAPITAL UMAN**

**Axa prioritară 3: *Locuri de muncă pentru toţi***

**Obiectivul tematic 8: *Promovarea unor locuri de muncă durabile și de calitate și sprijinirea mobilității lucrătorilor***

**Prioritatea de investiții 8.iii: *Activități independente, antreprenoriat și înființare de întreprinderi, inclusiv a unor microîntreprinderi și a unor întreprinderi mici și mijlocii inovatoare***

**Obiectivul specific 3.7**: ***Creșterea ocupării prin susținerea întreprinderilor cu profil nonagricol din zona urbană***

**Apelul de proiecte nr. …………………………………..**

**GHIDUL SOLICITANTULUI – CONDIȚII SPECIFICE**

***România Start Up Nation***

**CUPRINS**

**CAPITOLUL 1. Informații despre apelul de proiecte**

* 1. **Axa prioritară, prioritatea de investiții, obiectivele specifice ale programului operațional**
  2. **Tipul apelului de proiecte și perioada de depunere a propunerilor de proiecte**
  3. **Activitățile/ acțiunile sprijinite în cadrul apelului**
  4. **Tipuri de solicitanți și parteneri eligibili în cadrul apelului**
  5. **Durata proiectului**
  6. **Grupul țintă al proiectului**
  7. **Indicatorii aplicabili proiectului**
  8. **Alocarea financiară stabilită pentru apelul de proiecte**
  9. **Valoarea maximă și valoarea minimă a proiectului; rata de cofinanțare**
  10. **Regiunile de dezvoltare vizate de apel**
  11. **Schema de ajutor *de minimis***

**CAPITOLUL 2. Reguli pentru acordarea finanțării**

**2.1. Eligibilitatea solicitantului și a partenerilor**

**2.2. Eligibilitatea proiectului**

**2.3. Eligibilitatea cheltuielilor**

**CAPITOLUL 3. Completarea cererii de finanțare**

**CAPITOLUL 4. Procesul de evaluare și selecție**

**4.1. Descriere generală**

**4.2. Depunerea și soluționarea contestațiilor**

**CAPITOLUL 5. Contractarea proiectelor – descrierea procesului**

**CAPITOLUL 6. Anexe**

**CAPITOLUL 1. Informații despre apelul de proiecte**

* 1. **Axa prioritară, prioritatea de investiții, obiectivele specifice ale programului operațional**

**Axa prioritară 3: *Locuri de muncă pentru toţi***

**Obiectivul tematic 8: *Promovarea unor locuri de muncă durabile și de calitate și sprijinirea mobilității lucrătorilor***

**Prioritatea de investiții 8.iii: *Activități independente, antreprenoriat și înființare de întreprinderi, inclusiv a unor microîntreprinderi și a unor întreprinderi mici și mijlocii inovatoare***

**Obiectivul specific 3.7:**

În cadrul prezentului apel de proiecte este vizat un singur obiectiv specific: **Obiectivul specific 3.7: *Creșterea ocupării prin susținerea întreprinderilor cu profil nonagricol din zona urbană***

**Rezultat așteptat**

Principalul rezultat așteptat prin sprijinul financiar acordat în cadrul prezentului apel de proiecte îl reprezintă: ***Ocupare crescută urmare a suportului acordat întreprinderilor cu profil non-agricol din zona urbană.***

* 1. **Tipul apelului de proiecte și perioada de depunere a propunerilor de proiecte**

Apelul de proiecte este un **apel de tip non-competitiv**, **cu termen limită de depunere**.

**SISTEMUL INFORMATIC MySMIS 2014 VA FI DESCHIS ÎN DATA DE ........... ORA 10.00** **ŞI SE VA ÎNCHIDE ÎN DATA DE ..........., ORA 16.00.**

Elaborarea propunerii de proiect va urma fazele **mecanismului non-competitiv** menționate la secțiunea *II. Mecanismul non-comp*etitiv din cadrul *Metodologiei de verificare, evaluare şi selecție a proiectelor POCU*.

* 1. **Activitățile/ acțiunile sprijinite în cadrul apelului**

**1.3.1 Tipuri de activități eligibile care pot fi sprijinite în contextul prezentului ghid al solicitantului – condiții specifice**

În acord cu prevederile POCU 2014-2020, sunt considerate eligibile activitățile care urmăresc **încurajarea antreprenoriatului și a ocupării pe cont propriu prin susținerea dezvoltării de întreprinderi cuprofil nonagricol în zona urbană cu un istoric de funcționare de până într-un an.**

Prezentul ghid stabilește în secțiunile următoare durata maximă posibilă pentru fiecare dintre aceste activitati, precum și documentele ce vor trebui să rezulte în urma implementării fiecărei etape.

De-a lungul activităților proiectului, administratorul schemei de antreprenoriat va asigura transparența procesului de selecție a grupului țintă, conform metodologiei stabilite prin intermediul OUG10/2017 aprobată prin Legea 112/2017 și pe baza Ordinului 692/06.06.2017 al ministrului pentru Mediul de Afaceri, Comerț și Antreprenoriat, precum și acordarea subventiei si indeplinirea indicatorilor prevazuti la nivelul proiectului (modul de desfășurare și rezultatele activității acestora, efectuarea de plăți etc.).

Astfel, propunerile de proiecte vor putea include **următoarele tipuri de activități eligibile**:

***ACTIVITATEA 1: Selectarea planurilor de afaceri ce vor fi finanțate în cadrul proiectului***

Activitatea de selectare a planurilor de afaceri este o activitate **suport (opțională)** a proiectului ce **poate fi demarată anterior semnării contractului de finanțare**.

Administratorul schemei de antreprenoriat va descrie în cererea de finanțare metodologia de selecție a planurilor de afaceri, cu prezentarea criteriilor și a modalității de selecție. Procedura de selecție a întreprinderilor care urmează să beneficieze de ajutor de minimis trebuie să se deruleze în conformitate cu legislația națională aplicabilă programului *România Start Up Nation* și anume Ordonanța de Urgență nr. 10 din 27 ianuarie 2017 pentru stimularea înfiinţării de noi întreprinderi mici şi mijlocii, aprobată prin Legea 112 din 19 mai 2017 precum și prin Schema de ajutor de minimis aprobată prin Ordinul nr. 692/06.06.2017 al ministrului pentru Mediul de Afaceri, Comerț și Antreprenoriat publicată în Monitorul Oficial nr. 431 bis din data de 12 iunie 2017.

Procesul de selecție va fi pregătit și desfășurat astfel încât să asigure o procedură decizională transparentă, echidistantă și obiectivă, care să respecte prevederile schemei *de minimis* aprobate prin prin Ordinul nr. 692/06.06.2017 al ministrului pentru Mediul de Afaceri, Comerț și Antreprenoriat publicată în Monitorul Oficial nr. 431 bis din data de 12 iunie 2017 , ale prezentului ghid și ale legislației aplicabile.

Planurile de afaceri supuse procesului de selecție vor include minimum următoarele elemente:

* 1. descrierea afacerii și a strategiei de implementare a planului de afaceri (obiective, activități, rezultate, indicatori);
  2. analiza SWOT a afacerii;
  3. schema organizatorică și politica de resurse umane;
  4. descrierea produselor/ serviciilor/ lucrărilor care fac obiectul afacerii;
  5. analiza pieței de desfacere și a concurenței;
  6. strategia de marketing;
  7. proiecții financiare privind afacerea.

Planurile de afaceri selectate în această etapă vor beneficia de ajutor *de minimis* acordat pentru punerea acestora în aplicare.

Pot beneficia de sprijin financiar prin proiectsocietăţile (microîntreprinderi, întreprinderi mici şi mijlocii) care îndeplinesc cumulativ, la data depunerii planului de afaceri, următoarele criterii de eligibilitate:

1. sunt înregistrate conform Legii nr.31/1990 privind societăţile, republicată, cu modificările şi completările ulterioare sau în baza Legii nr.1/2005 privind organizarea şi funcţionarea cooperaţiei sau în baza Ordonanţei de Urgenţă a Guvernului României nr. 6/2011 pentru stimularea înfiinţării şi dezvoltării microîntreprinderilor de către întreprinzătorii debutanti în afaceri, cu modificările şi completările ulterioare;
2. sunt IMM, conform prevederilor art. 2 şi ale art. 4 alin. (1) lit. a), b) sau c) din Legea nr. 346/2004 privind stimularea înfiinţării şi dezvoltării întreprinderilor mici şi mijlocii, cu modificările şi completările ulterioare, care transpune în legislaţia naţională Recomandarea CE nr. 361 din data 6 mai 2003, publicată în Jurnalul Oficial al UE nr. L124 din data de 20 mai 2003 (au până la 249 de angajaţi şi realizează o cifră de afaceri anuală netă de până la 50 milioane euro sau deţin active totale de până la 43 milioane euro, echivalent în lei).

**c)** sunt considerate întreprinderi autonome, legate, partenere sau întreprinderi unice;

**d)** au capital social integral privat;

**e)** asociaţii sau acţionarii care deţin mai multe societăţi nu pot aplica în cadrul prezentului program decât cu o singură societate;

1. sunt înregistrate la Oficiul Registrului Comerţului, au sediul social și punct de lucru şi îşi desfăşoară activitatea pe teritoriul României, în regiunile de dezvoltare Nord Est, Sud Est, Sud Muntenia, Sud Vest, Centru, Nord Vest și Vest.

**g**) codul CAEN pentru care solicită finanţare este eligibil în cadrul programului Start-up Nation, se încadreză în domeniile identificate ca și competitive prin Strategia Națională pentru Competitivitate 2014-2020 şi este autorizat până la momentul depunerii primei cereri de rambursare/plată la administratorul schemei de antreprenoriat, conform art. 15 din Legea 359/2004 privind simplificarea formalităţilor la înregistrarea în Registrul Comerţului a persoanelor fizice, asociaţiilor familiale şi persoanelor juridice, înregistrarea fiscală a acestora, precum şi la autorizarea funcţionării persoanelor juridice, cu modificările şi completările ulterioare.Solicitarea finanțării se face pe un singur cod CAEN;

**h)** sunt înființate de către persoane fizice după intrarea în vigoare a ordonanței de urgență nr. 10/2017, respectiv după data de 30 ianuarie 2017;

**i**) nu au datorii la bugetul general consolidat şi la bugetele locale, atât pentru sediul social, cât şi pentru toate punctele de lucru, la data semnării contractului de finanțare, denumit în continuare acord de finanțare; Solicitanţii care au datorii eşalonate, nu sunt eligibili pentru a accesa Programul;

**j**) nu au depăşit plafonul de minimis de 200.000,00 Euro pe durata a trei exerciţii financiare consecutive pentru o întreprindere unică, aşa cum este aceasta definită de Regulamentul UE nr. 1407/2013 al Comisiei din 18 decembrie 2013 privind aplicarea articolelor 107 şi 108 din Tratatul privind funcţionarea Uniunii Europene ajutoarelor de minimis şi 100.000 Euro pe durata a trei exerciţii financiare pentru beneficiarii care desfăşoară activităţi de transport de mărfuri în contul terţilor sau contra cost. Plafoanele se aplică indiferent de forma ajutorului de minimis sau de obiectivul urmărit şi indiferent dacă ajutorul este acordat din fonduri de la bugetul de stat sau din fonduri comunitare.

În cazul în care valoarea totală a ajutoarelor de minimis acordate unei întreprinderi unice pe o perioadă de trei ani fiscali consecutivi, cumulată cu valoarea alocării financiare acordate în conformitate cu prevederile schemei de minimis aprobată prin Ordinul nr. 692/06.06.2017 al ministrului pentru Mediul de Afaceri, Comerț și Antreprenoriat publicată în Monitorul Oficial nr. 431 bis din data de 12 iunie 2017, depăşeşte plafoanele de minimis menţionate la litera j), întreprinderea solicitantă nu poate beneficia de prevederile schemei, nici chiar pentru acea fracţie din ajutor care nu depăşeşte aceste plafoane.

În cazul fuziunilor sau al achiziţiilor, atunci când se stabileşte dacă un nou ajutor de minimis acordat unei întreprinderi noi sau întreprinderii care face achiziţia depăşeşte plafonul relevant, se iau în considerare toate ajutoarele de minimis anterioare acordate tuturor întreprinderilor care fuzionează. Ajutoarele de minimis acordate legal înainte de fuziune sau achiziţie rămân legal acordate.

În cazul în care o întreprindere se împarte în două sau mai multe întreprinderi separate, ajutoarele de minimis acordate înainte de separare se alocă întreprinderii care a beneficiat de acestea, şi anume, în principiu, întreprinderii care preia activităţile pentru care au fost utilizate ajutoarele de minimis. În cazul în care o astfel de alocare nu este posibilă, ajutoarele de minimis se alocă proporţional pe baza valorii contabile a capitalului social al noilor întreprinderi la data la care separarea produce efecte. Ajutorul de minimis acordat prin prezenta măsură poate fi cumulat cu ajutoarele de minimis acordate în conformitate cu Regulamentul (UE) nr. Regulamentul (UE) nr. 1407/2013 din 18 decembrie 2013 pentru aplicarea art. 107 si 108 din Tratatul privind funcţionarea Uniunii Europene ajutoarelor de minimis, în limita plafonului stabilit în regulamentul respectiv.

Ajutoarele de minimis pot fi cumulate cu ajutoare de minimis acordate în conformitate cu alte regulamente de minimis în limita plafonului de 200.000 euro (100.000 Euro pentru întreprinderile care efectuează transport rutier de mărfuri în contul terţilor sau contra cost) echivalent în lei.

Pentru fuziunile şi/sau a achiziţiile ce modifică statutul controlului, în cazul depăşirii plafoanelor valorice prevăzute de art. 12 din Legea concurenţei nr. 21/1996 republicată, cu modificările şi completările ulterioare, acestea vor fi notificate Consiliului Concurenţei, punerea în aplicare a tranzacţiei de natura concentrării economice fiind posibilă doar după obţinerea unei decizii de autorizare din partea autorităţii de concurenţă.

Aspectul poate viza şi tranzacţiile de divizare menţionate mai sus, în cazul în care activele şi/sau întreprinderea cu funcţionare deplină rezultate, depăşesc pragurile valorice prevăzute de Legea concurenţei.

Ajutoarele de minimis nu se cumulează cu ajutoarele de stat acordate pentru aceleaşi costuri eligibile sau cu ajutoarele de stat acordate pentru aceeaşi măsură de finanţare prin capital de risc dacă un astfel de cumul ar depăşi intensitatea sau valoarea maximă relevantă a ajutorului stabilită pentru condiţiile specifice ale fiecărui caz de un regulament sau de o decizie de exceptare pe categorii adoptată de Comisie. Ajutoarele de minimis care nu se acordă pentru sau nu sunt legate de costuri eligibile specifice pot fi cumulate cu alte ajutoare de stat acordate în temeiul unui regulament de exceptare pe categorii sau al unei decizii adoptate de Comisie.

**k)** nu se află în stare de dizolvare, reorganizare judiciară, lichidare, executare silită, închidere operaţională, insolvenţă, faliment sau suspendare temporară a activităţii;

**l**) nu au fost subiectul unei decizii emise de către Comisia Europeană/OTIMMC/alt furnizor de ajutor de stat/Consiliul Concurenței de recuperare a unui ajutor de stat/de minimis sau, în cazul în care au făcut obiectul unei astfel de decizii, aceasta a fost deja executată și creanța integral recuperată, cu penalități aferente;

**m**) este înființată de către persoane fizice care nu au sau nu au avut calitatea de acționar sau asociat într-o altă întreprindere mică sau mijlocie care desfășoară sau a desfășurat aceeași activitate autorizată pe care aplică în cadrul programului în anul anterior înscrierii sau în anul înscrierii până la deschiderea sesiunii de înscriere. **În sensul programului, activitate autorizată desfășurată înseamnă cod CAEN autorizat.**

**n)** să creeze cel puțin două locuri de muncă cu normă întreagă pe perioadă nedeterminată și să mențină locul de muncă ocupat cel puțin 2 ani după finalizarea implementării proiectului la nivelul societății (întreprinderii susținute); În cazul în care în perioada menționată locul/locurile de muncă create în cadrul schemei se vacantează din diverse cauze, sau se suspendă, beneficiarul are un termen de maxim 30 de zile să ocupe locul/locurile de muncă vacante, păstrând numărul și tipul acestora pentru care a primit punctaj în planul de afaceri. La tipul locurilor de muncă se permit modificări în perioada de raportare între șomer, absolvent după anul 2012 sau persoană defavorizată definită conform legislației.

**o) Sediul social și punctul de lucru aferent CAEN pentru care se primește finanțarea sunt în mediul urban, mai putin in regiunea Bucuresti ilfov.**

În selectarea planurilor de afaceri, beneficiarul va respecta următoarele condiții:

* Nu vor putea fi selectate în vederea finanțării planuri de afaceri ce se adresează activităților economice enumerate la art. 3.2 aliniatele (2) și (3) din schema de ajutor *de minimis* aprobată prin Ordinul nr. 692/06.06.2017 al ministrului pentru Mediul de Afaceri, Comerț și Antreprenoriat publicată în Monitorul Oficial nr. 431 bis din data de 12 iunie 2017.

Planurile de afaceri vor fi admise în urma verificărilor efectuate de experți proprii sau cooptați ai Beneficiarului. Experții vor selecta planurile de afaceri pe baza unei metodologii descrise în cadrul cererii de finanțare înaintate de administratorul schemei de antreprenoriat, care va asigura principii și criterii transparente şi nediscriminatorii, în cadrul unui proces care va viza minimum elementele menționate mai sus ca parte a planurilor de afaceri.

În cazul în care, în urma unor verificări ulterioare, Autoritatea de Management, Organismul Intermediar sau orice altă instituție publică cu atribuții de monitorizare, audit sau control va identifica elemente care demonstrează că una sau mai multe întreprinderi au beneficiat de finanțare în baza unui plan de afaceri care nu a fost elaborat respectând principiile sau criteriile enumerate mai sus, cheltuielile aferente vor fi considerate neeligibile, iar indicatorii asociați acelei/ acelor întreprinderi vor fi considerați nerealizați. Doar pentru planurile de afaceri aprobate de către acesti experți se va acorda sprijin financiar în cadrul proiectului.

**Cerințe minime obligatorii pentru a considera încheiată activitatea 1:**

* **minimum 600 de planuri de afaceri propuse de reprezentanți ai grupului țintă – selectate**: administratorul schemei de antreprenoriat va prezenta un dosar conținând documente justificative care să ateste finalizarea procesului de selecție a cel puțin 600 de planuri de afaceri precum și lista de rezerve, (planurile de afaceri selectate în vederea finanțării în cadrul proiectului, metodologia de selecție, documente care susțin nominalizarea comisiei de evaluare, grilele de evaluare completate și semnate de membrii comisiei de evaluare, acordul de finanțare); administratorul schemei de antreprenoriat are responsabilitatea exclusivă a conținutului dosarelor privind planurile de afaceri; în cazul în care Autoritatea de Management, respectiv Organismul Intermediar responsabil constată, la finalul perioadei de verificare a dosarelor, neconcordanțe între documentele prezentate și activitățile desfășurate în cadrul acestei etape sau lipsa unuia sau mai multor documente justificative, cheltuielile aferente activităților în discuție pot fi declarate neeligibile;
* În cazul în care din motive neimputabile liderului de parteneriat și/sau partenerilor unul din beneficiarii ajutorului de minimis renunță la finanțare sau ca urmare verificărilor efectuate acesta nu a respectat prevederile acordului de finanțare – acesta poate fi înlocuit cu un alt beneficiar al ajutorului de minins aflat pe lista de rezerve. Atenționare – în cazul în care se realizează înlocuirea unui sau a mai multor beneficiari de minimis – administratorul schemei de anteprenoriat trebuie să se asigure că noul beneficiar realizează integral cheltuielile aferente ajutorului de minimis până la finalizarea proiectului.

Beneficiarul va prezenta documentele aferente finalizării activității 1 cu ocazia **primei cereri de rambursare depuse** la AM POCU/OI responsabil. În cazul în care unul din beneficiarii de ajutor de minims a fost înlocuit cu un beneficiar aflat pe lista de rezerve – documentele documentele care atestă respectarea metodologiei de selecție în cazul noului beneficiar de minimis vor fi transmise AM POCU/OI responsabil cu ocazia primei cereri de rambursare depusă după data înlocuirii.

***ACTIVITATEA 2: Implementarea planurilor de afaceri finanțate din fonduri FSE***

În cadrul acestei activitati administratorul schemei de antreprenoriat are **obligația** de a derula activități ce au ca scop final susținerea grupului țintă în implementarea planului de afaceri selectat în cadrul activitatii 1 în vederea finanțării. Administratorul schemei de antreprenoriat are obligația de a include cel puțin următoarele subactivitati: ***decontarea de către administratorul schemei de antreprenoriat a sumelor aferente implementării planurilor de afaceri selectate în cadrul proiectului***.

Cheltuielile aferente funcționării afacerilor dezvolate intră sub incidența ajutorului *de minimis*. Valoarea maximă acordată pentru planurile aprobate este de maximum **200.000 lei/plan de afaceri**, reprezentând maximum 100% din totalul cheltuielilor eligibile,și se acordă numai întreprinderilor ale căror planuri de afaceri sunt aprobate. Acordarea acestei finanțări se va realiza în baza unui acord de finanțare, conform schemei *de minimis* anexate programului Start–up Nation.

În cadrul cererii de finanțare, solicitantul va prezenta pe larg metodologia prin care beneficiarii ajutorului de minimis vor putea solicita la plată/rambursare sumele aferente ajutorului de minimis. Această metodologie trebuie să prezinte pe larg modalitatea de depunere a solicitărilor de plată/rambursare de către beneficiari, dar și etapele de verificare administrativă și sau la fața locului ce vor fi realizate în vederea certificării și ulterior a plății cheltuielilor.

**IMPORTANT!**

* Nici solicitanții, nici partenerii acestora din proiect **nu pot încheia contracte** de prestări servicii, furnizare de bunuri sau execuție de lucrări cu beneficiarii ajutorului *de minimis*.

**Cerințe minime obligatorii pentru a considera încheiată activitatea 2:**

* **finalizarea procesului de plată a ajutorului *de minimis* acordat** întreprinderilor **în vederea implementării planurilor de afaceri selectate în cadrul proiectului**.

La finalul acestei activitati, administratorul schemei de antreprenoriat va prezenta un dosar conținând documente justificative privind plata sumelor acordate ca ajutor *de minimis* întreprinderilor înființate în cadrul proiectului. În cazul în care Autoritatea de Management, respectiv Organismul Intermediar responsabil constată, la finalul perioadei de verificare a dosarelor, neconcordanțe între documentele prezentate și activitățile desfășurate în cadrul proiectului sau lipsa unuia sau mai multor documente justificative, cheltuielile aferente activităților în discuție pot fi declarate neeligibile.

După finanțare/subvenționare, întreprinderile beneficiare trebuie să-și continue activitatea pentru o perioadă de minimum 3 ani după primirea subvenției.

Toate plățile aferente funcționării întreprinderilor finanțate/subvenționate trebuie efectuate în **perioada de implementare a proiectului**. În perioada ulterioară de 3 ani, de sustenabilitate, beneficiarul ajutorului *de minimis* va asigura continuarea funcționării afacerii și va menține ocuparea locurilor de muncă create pentru o perioadă minimă de 2 ani de la plata ultimei tranșe din ajutorulul de minimis.

Persoanele care fac parte din echipa de proiect, asociații sau angajații din cadrul beneficiarului sau partenerilor săi din proiect nu pot avea calitatea de angajați sau asociați în cadrul întreprinderilor înființate prin proiect.

Durata de implementare a acestei activitati este de ***maximum 12 luni*** pentru fiecare înteprindere sprijinită în parte, de la data semnării acordului de finanțare cu solicitantul. În cazul în care au fost operate înlocuiri ale beneficiarilor ajutorului de minimis, conform prevederilor prezentului ghid, durata maximă de implementare a activității 2 – exclusiv pentru beneficiarii selectați de pe lista de rezerve nu poate excede durata maximă de implementare a proiectului.

***ACTIVITATEA 3: Monitorizarea respectării obligațiilor asumate prin acordul de finanțare în perioada de sustenabilitate***

Administratorul schemei de antreprenoriat are **obligația** de a asigura monitorizarea respectării obligațiilor din acordul de finanțare, inclusiv a obligațiilor ce decurg din prezentul ghid pentru o perioadă de 3 ani de la data plății ultimei tranșe din ajutorul de minimis acordat beneficiarilor de ajutor de minimis.

Solicitantul poate include în proiect activitatea de monitorizare a respectării obligațiilor asumate prin acordul de finanțare in limita perioadei maxime de implementare a proiectului. Ulterior finalizării proiectului administratorul schemei de antreprenoriat trebuie să asigure din resurse proprii derularea activității de monitorizare a sustenabilității înteprinderilor sprijinite.

Solicitantul va detalia în cererea de finațare metodologia pe baza căreia se va realiza procesul de monitorizare a înteprinderilor care au beneficiat de ajutor de minimis.

**NB: Solicitantul va determina duratele fiecăreia dintre cele trei activități în funcție de necesitățile identificate și planificarea proprie a implementării acestora.**

### 1.3.2. Teme secundare FSE

În cadrul axei prioritare 3 – prioritatea de investiții 8.iii sunt vizate temele secundare prezentate în tabelul de mai jos.

Propunerile de proiecte vor trebui să evidențieze în secțiunea relevantă a cererii de finanțare (”*Tema secundară vizată”*) în ce constă contribuția proiectului la o anumită temă secundară, precum și costul estimat al respectivelor măsuri.

**Alocările din tabelul de mai jos reprezintă alocări indicative la nivelul axei prioritare 3. Prin urmare, în cadrul cererii de finanțare se vor evidenția sumele calculate pentru măsurile care vizează teme secundare relevante pentru proiect.**

Procentele din tabelul de mai jos reprezintă ponderi din totalul alocărilor aferente temelor secundare la nivel de axă prioritară – prioritate de investiții.

| **Tema secundară** | **Pondere minimă pe proiect** |
| --- | --- |
| 01. Sprijinirea tranziției către o economie cu emisii scăzute de dioxid de carbon și eficientă din punctul de vedere al utilizării resurselor. | **1%** |
| 02. Inovare socială | **1%** |
| 05. Îmbunătățirea accesibilității, a utilizării și a calității tehnologiilor informației și comunicațiilor | **1%** |

În dezvoltarea cererii de finanțare, prin anumite activități, veți viza **cel puțin o temă secundară** dintre cele aferente axei prioritare. Pentru respectiva temă secundară veți avea în vedere un buget care să reprezinte minimum procentul indicat în tabel, calculat la totalul cheltuielilor eligibile ale proiectului.

**Aspecte privind inovarea socială**

**Inovarea socială** presupune dezvoltarea de idei, servicii și modele prin care pot fi mai bine abordate provocările sociale, cu participarea actorilor publici și privați, inclusiv a societății civile, cu scopul îmbunătățirii serviciilor sociale[[1]](#footnote-1).

Programul Operațional Capital Uman promovează inovarea socială, în special cu scopul de a testa, și, eventual, a implementa la scară largă soluții inovatoare, la nivel local sau regional, pentru a aborda provocările sociale.

Exemple de teme de inovare socială care ar putea fi utilizate în cadrul acestui ghid al solicitantului – condiții specifice:

* metode inovatoare de implicare activă a membrilor comunității în operațiunile sprijinite, inclusiv pentru depășirea barierelor de ordin moral sau care țin de cutumele din societate/ etnice;
* metode inovatoare de combatere a discriminării;
* valorificarea oportunităților locale în identificarea soluțiilor propuse;
* activități și inițiative care vizează promovarea egalității de șanse, nediscriminarea etc.
* crearea și consolidarea de parteneriate, reţele şi platforme de colaborare între centrele de sprijinire a afacerilor şi incubatoarelor/clusterelor/hub-urilor existente la nivel naţional/ regional/ local pentru susţinerea grupului ţintă POCU şi a oricăror persoane interesate, cu resurse privind înfiinţarea şi dezvoltarea afacerilor;
* aplicarea de mecanisme de preluare de către agenţii economici a unor servicii publice, prin intermediul unor activităţi comerciale vizând servicii sociale, culturale, de mediu etc. (de ex., alpinism utilitar, peisagistică, îngrijire bătrâni, livrarea la domiciliu de alimente sau alte consumabile etc.);
* dezvoltarea de cooperative pentru livrarea unor servicii necesare în comunitate.

Proiectelor care promovează metode inovatoare de implicare activă a membrilor comunității li se acordă punctaj suplimentar în procesul de selecție.

Solicitanții și/ sau partenerii eligibili trebuie să evidențieze în cererea de finanțare dacă propunerea de proiect contribuie la inovarea socială, conform celor prezentate mai sus.

### 1.3.3. Teme orizontale

În cadrul proiectului, administratorul schemei de antreprenoriat va trebui să evidențieze, în secțiunea relevantă din cadrul aplicației electronice, contribuția proiectului la temele orizontale vizate de POCU 2014-2020. Prin activitățile propuse, proiectul va trebui să asigure contribuția la cel puțin una din temele orizontale de mai jos.

* **Dezvoltare durabilă**

Aplicarea principului dezvoltării durabile va urmări asigurarea unui echilibru între aspectele legate de mediu, coeziune socială și creștere economică în cadrul POCU. Integrarea orizontală a principiului are în vedere ca operațiunile finanțate să urmărească reducerea impactului asupra mediului cât mai mult posibil, prin *activități dedicate protecției mediului*, *eficienței energetice*, *atenuării schimbărilor climatice și adaptării la acestea*, *biodiversității, rezistenței la dezastre, prevenirii și gestionării riscurilor*.

Schemele de antreprenoriat propuse urmăresc dezvoltarea competențelor antreprenoriale și finanțarea unor planuri de afaceri devoltate în mediul urban. Promovarea și educarea cu privire la protecția mediului și a unui mod de viață sănătos vor contribui la dezvoltarea unei economii sustenabile, bazate pe principiile dezvoltării durabile. În acest sens, inițiativele antreprenoriale care au în vedere implementarea unor planuri de afaceri ce prevăd derularea a cel puțin uneia dintre activitățile enunțate în paragraful anterior vor fi punctate suplimentar în cadrul acestui apel de proiecte.

Fără a se limita la acestea, în procesul de selecție se acordă punctaj suplimentarproiectelor care propun instrumente concrete pentru asigurarea implementării principiului dezvoltării durabile.

* **Egalitatea de șanse și non-discriminarea**

Promovarea egalității de șanse, combaterea discriminării pe criterii de origine rasială sau etnică, religie sau credință, dizabilitate, vârstă sau orientare sexuală și a dificultăților de acces de orice tip și asigurarea accesului egal la serviciile de interes general sunt teme orizontale care contribuie la atingerea obiectivelor Strategiei Europa 2020.

Acțiunile specifice menite să răspundă nevoilor persoanelor din categoriile expuse unui risc crescut de discriminare includ măsuri specifice ce au ce urmăresc îmbunătățirea inserției sociale și profesionale a acestor categorii, prin dezvoltarea de competențe antreprenoriale, precum și prin spirjinirea inițiativelor antreprenoriale, respectiv prin creșterea accesului pe piața muncii.

* **Promovarea egalității între femei și bărbați**

Promovarea egalității între femei și bărbați reprezintă un principiu de bază care contribuie la atingerea obiectivelor Strategiei Europa 2020.

Pentru promovarea egalității de gen, acțiunile specifice includ intervenții care vizează îmbunătățirea inserției sociale și profesionale atât a femeilor – cu accent asupra femeilor provenind din medii sau grupuri dezavantajate, spre exemplu femeile de etnie romă, cât și a bărbaților – care vor contribui în mod direct la promovarea egalității de gen.

De asemenea, campaniile de conştientizare și acțiunile specifice pentru creșterea responsabilității sociale și promovarea incluziunii active vor contribui la combaterea tuturor formelor de discriminare, inclusiv a celor pe bază de gen.

Acțiunile vizate acordă o atenție deosebită măsurilor de acompaniere, astfel încât să faciliteze integrarea socio-economică, intervențiile fiind orientate către creșterea ocupării, promovarea incluziunii sociale și îmbunătățirea nivelului de educație și competențe și au în vedere minimizarea efectelor negative ale factorilor externi, care duc la persistența inegalităților și reduc impactul sprijinului direct.

Acțiunile specifice se vor referi la:

* Accesul egal pentru femei și bărbați;
* Pentru muncă egală, remunerație egală pentru femei și bărbați;
* Promovarea unui mediu de lucru prietenos pentru mame, inclusiv încurajarea adoptării de către angajatori a programelor de lucru flexibile;
* Promovarea independenței economice a femeilor (în special prin antreprenoriat);
* Promovarea utilizării de către bărbați a beneficiilor sociale legate de concediul de îngrijire a copiilor.

În procesul de selecție se va acorda punctaj suplimentar proiectelor care propun instrumente concrete de resurse umane cu privire la asigurarea egalității între femei şi bărbați.

Pentru informații detaliate privind temele orizontale se va consulta documentul *”Ghid – integrare teme orizontale în cadrul proiectelor finanţate din FESI 2014-2020”*, disponibil la <http://www.fonduri-ue.ro/orientari-beneficiari>.

### 1.3.4 Informare și publicitate proiect

Conform Metodologiei de verificare, evaluare şi selecție a proiectelor, beneficiarul este obligat să descrie în cererea de finanțare activitățile obligatorii de informare și publicitate proiect (criteriu de eligibilitate proiect) prevăzute în Orientări privind accesarea finanțărilor în cadrul Programului Operațional Capital Uman 2014-2020, CAPITOLUL 9 „Informare și publicitate”.

NB: Cheltuielile aferente activității de informare și publicitate proiect vor fi incluse la capitolul cheltuieli indirecte.

* 1. **Tipuri de solicitanți și parteneri eligibili în cadrul apelului**

În cadrul acestei cereri de propuneri de proiecte, **solicitanții și, dacă e cazul, partenerii eligibili sunt** administratorii schemei de antreprenoriat, respectiv:

**Solicitant eligibil:**

* Ministerul pentru Mediul de Afaceri, Comerț și Antreprenoriat.

**Parteneri eligibili:**

* Instituţii/agenţii/organizaţii subordonate/coordonate de Ministerul pentru Mediul de Afaceri, Comerț și Antreprenoriat.

Propunerile de proiecte pot fi transmise atât individual, cât și în parteneriat.

În cazul în care administratorul schemei de antreprenoriat presupune existența unui parteneriat între categoriile mai sus menționate, va fi desemnat un lider de parteneriat și vor fi specificate atribuțiile și obligațiile partenerilor, precum și activitățile pe care le va implementa fiecare partener. Administratorul schemei de antreprenoriat este PARTENERIATUL in ansamblu. Criteriile de eligibilitate enunțate în cadrul acestei secțiuni, inclusiv cele privind capacitatea tehnică, vor fi evaluate la nivelul parteneriatului.

Pentru a fi eligibil, administratorul schemei de antreprenoriat trebuie să îndeplinească următoarele condiții cumulative:

În cazul în care administratorul de schemă de antreprenoriat este un parteneriat, contractul de finanțare va fi semnat de liderul de parteneriat ca reprezentant al administratorului schemei de antreprenoriat. Acordurile de finanțare vor fi încheiate între entitatea/entitățile din cadrul parteneriatului care îndeplinesc calitatea de administrator/administratori al/ai schemei de minimis, pe de o parte, și întreprinderile care au calitatea de beneficiari ai ajutorului de minimis, pe de altă parte.

* 1. **Durata proiectului**

Durata maximă a proiectului este de ***48 luni.***

La completarea cererii de finanțare va trebui evidențiată în sistemul electronic durata fiecărei activități și sub-activități incluse în proiect.

* 1. **Grupul țintă al proiectului**

În cadrul prezentei cereri de propuneri de proiecte, grupul țintă este format din *persoane juridice care îndeplinesc* ***cumulativ*** *următoarele condiții:*

1. activează într-una din regiunile de dezvoltare eligibile (regiuni mai puțin dezvoltate);
2. sunt microîntreprinderi sau întreprinderi mici şi mijlocii non-agricole din zonele urbane, cu un istoric de funcționare până la un an;
3. a fost selectată pentru finanțare din ajutorul de minimis conform metodologiei prezentate în proiect;
4. activitatea pentru care se acordă ajutor de minimis este aferentă unui cod CAEN ce se încadreză în domeniile identificate ca și competitive prin Strategia Națională pentru Competitivitate 2014-2020.

Numărul minim de persoane juridice care beneficiază de sprijin ca urmare a implementării schemei de ajutor de minimis este de **600 de microîntreprinderi sau înteprinderi mici și mijlocii non agricole din zonele urbane, cu un istoric de funcționare de până la un an**.

* 1. **Indicatorii aplicabili proiectului**

În cadrul fiecărei întreprinderi finanțate/subvenționate în cadrul prezentului apel de proiecte vor fi create **minimum 2 locuri de muncă pe durată nedeterminată și cu normă întreagă**. Locul de muncă trebuie menținut, cu normă întreagă, cel puțin 2 ani după data plății ultimei tranșe din ajutorul de minimis.

Fiecare entitate sprijinită va putea primi ajutor *de minimis* pentru implementarea unui plan de afaceri numai o singură dată în cadrul acestui apel de proiecte.

Fiecare proiect propus va stabili valori concrete atât pentru indicatorii de realizare, cât și pentru indicatorii de rezultat, conform informațiilor din tabelul de mai jos. Valorile minime ale acestora vor fi stabilite proporțional cu valoarea totală a proiectului.

Fiecare cerere de finanțare va include, funcție de activitățile prevăzute, **atât** indicatori de realizare, cât și indicatori de rezultat imediat.

| **Indicatori de rezultat imediat** | | | **Indicatori de realizare** | | |
| --- | --- | --- | --- | --- | --- |
| **Cod** | **Regiune de dezvoltare** | **Denumire indicator** | Cod | **Regiune de dezvoltare** | **Denumire indicator** |
| 4S 144 | Regiuni mai puțin dezvoltate | * Locuri de muncă create și existente urmare a sprijinului primit de IMM-uri la 6 luni după terminarea sprijinului * Tinta minima: Minimum 2 x valoarea indicatorului 4S12 | 4S12 | Regiuni mai puțin dezvoltate | * Microîntreprinderi şi întreprinderi mici şi mijlocii care beneficiază de sprijin * Tinta minima: 600 de intreprinderi |

Definițiile indicatorilor de rezultat și realizare se regăsesc în Anexa 1 la prezentul ghid.

La nivelul fiecărui proiect vor trebui stabilite ținte atât pentru indicatorii de realizare, cât și pentru indicatorii de rezultat, funcție de activitățile prevăzute în cererea de finanțare.

**Raportarea indicatorilor:**

Conform Regulamentului (UE) nr. 1304/2013, „Participanți” sunt *persoanele care beneficiază în mod direct de o intervenție din FSE, care pot fi identificate și cărora li se pot solicita caracteristicile, și pentru care sunt angajate cheltuieli specifice. Alte persoane nu vor fi clasificate ca participanți.*

Conform Regulamentului (UE) nr. 1304/2013, art. 5 *”Toți indicatorii comuni de realizare și de rezultat trebuie raportați pentru toate prioritățile de investiții”.* Pentru a răspunde acestei cerințe, solicitantul va avea obligația raportării indicatorilor comuni, conform **ghidului de raportare indicatori (comuni și specifici de program).**

Toate datele aferente indicatorilor privind entitățile sprijinite trebuie raportate conform atributelor menţionate în anexa I a Regulamentului FSE nr. 1304/2013.

Solicitantul va putea selecta dintr-o listă predefinită în aplicația informatică indicatorii aferenți cererii de propuneri de proiecte și va completa ținte pentru acei indicatori pentru care se solicită acest lucru, așa cum i se va semnala și în sistemul informatic.

**Funcție de tipul de activități prevăzute, toți indicatorii menționați în prezentul apel de proiecte sunt obligatorii.**

Entitățile sprijinite, în conformitate cu prevederile legale în vigoare, vor semna o declaraţie prin care îşi dau acordul privind utilizarea şi publicarea datelor personale.

* 1. **Alocarea financiară stabilită pentru apelul de proiecte**

În cadrul prezentului apel de proiecte implementat prin aplicarea procedurii non-competitive și lansat în contextul Axei Prioritare 3, PI 8.iii, OS 3.7 din cadrul Programului Operațional Capital Uman 2014-2020, bugetul alocat este de **109.505.037,23 euro** (contribuția UE + contribuția națională) la nivelul regiunilor mai putin dezvoltate după cum urmează:

* pentru r**egiunile mai puțin dezvoltate** (Nord-Est, Nord-Vest, Vest, Sud-Vest Oltenia, Centru, Sud-Est și Sud-Muntenia), suma totală disponibilă este de **109.505.037,23 euro**, din care contribuția UE este de **93.079.281,65 euro** (corespunzând unei contribuții UE de 85%), iar contribuția națională este de **16.425.755,58 euro** (corespunzând unei contribuții naționale de 15%);

**Alocarea financiară pentru schema de ajutor de minimis este detaliată în tabelul de mai jos:**

|  |  |  |
| --- | --- | --- |
| **AP/ PI** | **Total la nivelul cererii de propuneri de proiecte** | **Schema de ajutor *de minimis*** |
| **AP3/ PI 8.iii**  Regiunile mai puțin dezvoltate:  *Nord-Est, Nord-Vest, Vest, Sud-Vest Oltenia, Centru, Sud-Est și Sud Muntenia* | **109.505.037,23 euro (contribuția UE + contribuția națională), din care:**   * **93.079.281,65 euro (contribuție UE)** * **16.425.755,58 euro (contribuție națională)** | **87.604.029,79 euro (contribuția UE + contribuția României), din care:**   * **74.463.425,32 euro (contribuție UE)** * **13.140.604,47 euro (contribuție națională)** |

* 1. **Valoarea maximă a proiectului; rata de cofinanțare**

Valoarea maximă eligibilă a unui proiect este de **49.000.000 euro**.

Cursul de schimb care va fi utilizat pentru stabilirea acestei valori este cursul Inforeuro aferent lunii iunie 2017 (luna aprobării schemei de antreprenoriat), respectiv **1 EURO = 4,566 lei.**

**În cadrul prezentului apel de proiecte urmează să fie finanțate 3 proiecte cu respectarea valorii maxime eligibile a unui proiect și cu încadrarea în alocarea financiară aferentă acestui apel de propuneri de proiete.**

### Cofinanțarea proprie și cofinanțarea UE

**A. Contribuția solicitantului pentru cheltuielile care nu fac obiectul schemei *de minimis***

În cadrul apelurilor de proiecte vizate prin prezentul ghid al solicitantului – condiții specifice, **cheltuielile care nu fac obiectul schemei de ajutor *de minimis* trebuie să reprezinte maximum 20% din valoarea proiectului.**

Valoarea cofinanțării proprii se stabilește în funcție de tipul entității care are calitatea de solicitant sau, după caz, în funcție de tipul fiecărei entități care are calitatea de partener, aplicată la valoarea totală eligibilă a proiectului, în conformitate cu Orientări privind accesarea finanțărilor în cadrul Programului Operațional Capital Uman, capitolul 4.3.1.

Pe parcursul implementării proiectului, **cheltuielile considerate neeligibile, dar necesare derulării proiectului** vor fi suportate de către beneficiar.

**B. Contribuția solicitantului pentru cheltuielile care fac obiectul schemei de ajutor *de minimis***

În cadrul prezentului ghid al solicitantului – condiții specifice, pentru cheltuielile care fac obiectul schemei de ajutor *de minimis*, contribuția eligibilă minimă a solicitantului din totalul costurilor eligibile este 0 (zero).

* 1. **Regiunea/ regiunile de dezvoltare vizate de apel**

Prezentul apel este dedicat **exclusiv** **regiunilor mai puțin dezvoltate** (*Centru, Sud-Est, Sud Muntenia, Nord-Est, Nord-Vest, Vest, Sud-Vest Oltenia),* **regiunea București-Ilfov** **fiind exceptată** de la finanțare pentru prioritatea de investiții 8.iii.

* 1. **Schema de ajutor *de minimis***

Activitățile de care beneficiază, în cadrul celei de-a doua activități, întreprinderile finanțate/subvenționate vor fi sprijinite prin schema de ajutor de minimis aprobată prin ordinul nr. 692/06.06.2017 al ministrului pentru Mediul de Afaceri, Comerţ şi Antreprenoriat și publicată în Monitorul Oficial nr. 431 bis din 12 iunie 2017. Schema de ajutor de minimis este implementată în conformitate cu prevederile Ordonanței de Urgență nr. 10/2017 pentru stimularea înfiinţării de noi întreprinderi mici și mijlocii aprobată prin Legea nr. 112/2017, prevederile Legii nr. 346/2004 privind stimularea înfiinţării şi dezvoltării întreprinderilor mici şi mijlocii, cu modificările şi completările ulterioare, precum şi ale Hotărârii Guvernului nr. 23/2017 privind înfiinţarea, organizarea şi funcţionarea Ministerului pentru Mediul de Afaceri, Comerţ şi Antreprenoriat. Valoarea sprijinului financiar acordat în cadrul acestei scheme va fi de **maximum 200.000 lei/întreprindere.**

**Valoarea totală a ajutoarelor *de minimis*** acordate pentru întreprinderile finanțate/subvenționate va reprezenta **minimum 80% din valoarea totală eligibilă** a proiectului. Monitorizarea implementării măsurilor *de minimis* va fi asigurată de către administratorul schemei de antreprenoriat, pe parcursul activităților 2 și 3, precum și în perioada de sustenabilitate a proiectului.

Cheltuielile aferente activităților 2 și 3, altele decât subvențiile acordate întreprinderilor, nu vor intra sub incidența ajutorului de minimis.

Schema *de minimis* **nu poate avea ca obiect următoarele categorii de ajutoare**:

1. ajutoarele acordate întreprinderilor care îşi desfășoară activitatea în sectoarele pescuitului şi acvaculturii, reglementate de Regulamentul (CE) nr. 1379/2013 al Parlamentului European și al Consiliului din 11 decembrie 2013 privind organizarea comună a piețelor în sectorul produselor pescărești și de acvacultură, de modificare a Regulamentelor (CE) nr. 1184/2006 și (CE) nr. 1224/2009 ale Consiliului și de abrogare a Regulamentului (CE) nr. 104/2000 al Consiliului;
2. ajutoarele acordate întreprinderilor care își desfășoară activitatea în domeniul producției primare de produse agricole, astfel cum sunt enumerate în Anexa 1 a Tratatului CE;
3. ajutoarele acordate întreprinderilor care își desfășoară activitatea în sectorul transformării şi comercializării produselor agricole, prevăzute in Anexa nr. 1 a Tratatului CE, în următoarele cazuri:

* atunci când valoarea ajutorului este stabilită pe baza preţului sau a cantităţii produselor în cauză achiziţionate de la producătorii primari sau introduse pe piaţă de întreprinderile în cauză;
* atunci când ajutorul este condiţionat de transferarea lui parţială sau integrală către producători primari.

1. ajutoarele destinate activităţilor legate de export către ţări terţe sau către state membre, respectiv ajutoarele legate direct de cantităţile exportate, ajutoarele destinate înfiinţării şi funcţionării unei reţele de distribuţie sau destinate altor cheltuieli curente legate de activitatea de export;
2. ajutoarele subordonate folosirii mărfurilor naţionale în locul celor importate;
3. ajutoarele pentru achiziţia de vehicule de transport rutier de mărfuri.

Prin urmare, activitatea 2 și, implicit, subactivitățile corespunzătoare acestei activități nu vor putea viza domeniile exceptate de la schema *de minimis* evidențiate mai sus.

**CAPITOLUL 2. Reguli pentru acordarea finanțării**

**2.1. Eligibilitatea solicitantului și a partenerilor**

În plus față de prevederile specifice din prezentul ghid, se vor avea în vedere secțiunile relevante din *Orientări privind accesarea finanțărilor în cadrul POCU 2014-2020*.

**2.2. Eligibilitatea proiectului**

În plus față de prevederile specifice din prezentul ghid, se vor avea în vedere secțiunile relevante din *Orientări privind accesarea finanțărilor în cadrul POCU 2014-2020*.

**2.3. Eligibilitatea cheltuielilor**

**Listă orientativă** privind încadrarea cheltuielilor aferente proiectului în categoriile/subcategoriile de cheltuieli conform MySMIS:

|  |  |  |  |
| --- | --- | --- | --- |
| Cheltuieli directe  Cheltuielile directe reprezintă cheltuieli care pot fi atribuite unei anumite activități individuale din cadrul proiectului şi pentru care este demonstrată legătura cu activitatea/ subactivitatea în cauză. | | | |
|  | Categorie MySMIS | Subcategorie MySMIS | Subcategoria (descrierea cheltuielii) conține: |
| Cheltuielile directe care nu intră sub incidența ajutorului de minimis | 9 - Cheltuieli aferente managementului de proiect | 23 - Cheltuieli salariale cu managerul de proiect | * Salariu manager de proiect |
| 25 - cheltuieli salariale | 83 - Cheltuieli salariale cu personalul implicat în implementarea proiectului (în derularea activităților, altele decât management de proiect) | * Salarii |
| 164 - Contribuții sociale aferente cheltuielilor salariale şi cheltuielilor asimilate acestora (contribuții angajați şi angajatori) | * Contribuții sociale aferente cheltuielilor salariale şi cheltuielilor asimilate acestora (contribuții angajați şi angajatori) |
| Cheltuieli directe care intră sub incidența ajutorului de minimis | 26 - Cheltuieli cu subventii/burse/premii | 159 – Subvenții pentru infiintarea unei afaceri (antreprenoriat) | Subvenții (micro-granturi) pentru start-up-uri:   * Echipamente tehnologice, inclusiv echipamente IT tehnică de calcul tip PC, format din: unitate centrală, server, monitor, imprimantă /copiator /multifuncţională, inclusiv sisteme portabile, licenţe necesare desfăşurării activităţii, sisteme audio-video, cu excepţia jocurilor de noroc mecanice, electrice, electronice, meselor de biliard, automatelor muzicale. Prin echipamente tehnologice, se înțeleg toate bunurile descrise în grupele 2.1, 2.2. si 2.3.6. din H.G. 2139/2004 pentru aprobarea Catalogului privind clasificarea si duratele normale de functionare a mijloacelor fixe, sau obiecte de inventar asimilate grupelor menționate. * Achizitia de utilaje si autoutilitare (categoria N1, N2, N3, cu excepția vehiculelor de teren simbol G, O - potrivit legislației în vigoare privind definirea categoriilor de vehicule); * Achiziţionarea de mobilier, aparatură birotică şi sisteme de protecţie a valorilor umane şi materiale; * Achiziţionarea de instalaţii/echipamente specifice în scopul obţinerii unei economii de energie, precum şi sisteme care utilizează surse regenerabile de energie pentru eficientizarea activităţilor pentru care a solicitat finanţare; * Achiziţionarea de instalaţii de încălzire sau climatizare aferente spaţiului de desfășurare a activității de comerţ, producţie sau servicii; * Salariile, utilitățile (energie electrica, gaze, salubritate, abonament telefon si internet) și cheltuielile aferente chiriilor pentru spaţii de lucru, spaţii de producţie şi spaţii pentru prestări servicii şi comerţ. Spatiile pentru care se acorda chirie nu trebuie să aibă destinaţie locativă. Salariile se decontează până la nivelul maxim de 3137 lei brut/salariat/lună[[2]](#footnote-2) la care se adaugă contribuțiile aferente angajatorului. Decontarea acestor cheltuieli se face numai pe bază de cerere de rambursare pentru valoarea salariilor, utilităților și chiriei aferente perioadei de după momentul semnării acordului de finanțare, pentru perioada de implementare. Nivelul de salarizare pentru locurile de muncă nou create prin program pentru salarii solicitate prin cererile de rambursare/plată, trebuie menținut pe toată durata obligativității menținerii acestora, respectiv 2 ani de la plata ultimei tranșe din ajutoru de minimis; * Realizarea unei pagini web pentru prezentarea și promovarea activităţii solicitantului şi a produselor sau serviciilor, inclusiv promovare online si cheltuieli înregistrare domeniu fără hosting, pentru operatorii economici care nu deţin alt site şi care trebuie să fie funcţional la data depunerii cererii de eliberare a ajutorului de minimis și pe toată perioada de monitorizare, în valoare eligibilă de maxim 8000 lei; * Active necorporale referitoare la brevete de inventie, francize[[3]](#footnote-3), etichetare ecologică; * Cursuri de dezvoltare a abilităţilor antreprenoriale desfășurate în România sau în altă țară membră a Uniunii Europene – pentru asociatul/administratorul societăţii aplicante, în valoare eligibilă de maxim 3000 lei; * Taxa pe valoarea adăugată (TVA) nedeductibilă pentru aplicanții neplătitori de TVA conform Codului Fiscal; * Consultanţă pentru întocmirea documentaţiei în vederea obţinerii finanţării în cadrul prezentului program şi implementarea proiectului, dar în valoare eligibilă de maxim 8000 lei; Această activitate poate fi efectuată înainte de semnarea acordului de finanţare. Furnizorii de servicii de consultanţă eligibili în cadrul Programului pot fi numai organizaţii furnizoare de consultanţă care au dreptul legal de a desfășura acest tip de activitate, respectiv au activitatea de consultanță în statut sau sunt întreprinderi care au ca activitate autorizată a fi desfăşurată una dintre activităţile incluse în cod CAEN clasa 70; * Software-uri necesare desfăşurării activităţii pentru care se solicită finanţare inclusiv licenţe și software pentru comerţul on-line. |
| Cheltuieli indirecte  Cheltuielile indirecte reprezintă cheltuielile efectuate pentru funcționarea de ansamblu a proiectului şi nu pot fi atribuite direct unei anumite activități. | | | |
|  | Categorie MySMIS | Subcategorie MySMIS | Subcategoria (descrierea cheltuielii) conține: |
| Cheltuieli indirecte care nu intră sub incidența ajutorului de minimis | 10-Cheltuieli generale de administrație | 30-Cheltuieli generale de administrație (indirecte pe bază de costuri reale) | * Salarii aferente experților suport pentru activitatea managerului de proiect * Salarii aferente personalului administrativ și auxiliar * Contribuții sociale aferente cheltuielilor salariale şi cheltuielilor asimilate acestora (contribuții angajați şi angajatori). * Chirie sediu administrativ al proiectului * Plata serviciilor pentru medicina muncii, prevenirea şi stingerea incendiilor, sănătatea şi securitatea în muncă pentru personalul propriu * Cheltuieli cu dezvoltarea de aplicatii informatice * Cheltuieli de consultanța si expertiza de care beneficiarul are nevoie pentru derularea corespunzătoare a managementului de proiect (expertiza financiară, achiziții publice) * Utilități:   a) apă şi canalizare  b) servicii de salubrizare  c) energie electrică  d) energie termică şi/sau gaze naturale  e) telefoane, fax, internet, acces la baze de date  f) servicii poștale şi/sau servicii curierat   * Servicii de administrare a clădirilor:   a) întreținerea curentă  b) asigurarea securității clădirilor  c) salubrizare şi igienizare   * Servicii de întreținere şi reparare echipamente şi mijloace de transport:   a) întreținere echipamente  b) reparații echipamente  c) întreținere mijloace de transport  d) reparații mijloace de transport   * Amortizare active * Conectare la rețele informatice * Arhivare documente * Cheltuieli aferente procedurilor de achiziție * Multiplicare, cu excepția materialelor de informare şi publicitate * Cheltuielile aferente garanțiilor oferite de bănci sau alte instituții financiare * Taxe notariale * Abonamente la publicații de specialitate * Cheltuieli financiare şi juridice (notariale):   + prime de asigurare bunuri (mobile şi imobile)   + asigurarea medicală pentru călătoriile în străinătate,   + prime de asigurare obligatorie auto (excluzând asigurarea CASCO)   + d) cheltuieli aferente deschiderii, gestionării şi operării contului/conturilor bancare al/ale proiectului   Materiale consumabile:  a) cheltuieli cu materialele auxiliare  b) cheltuieli cu materialele pentru ambalat  c) cheltuieli cu alte materiale consumabile   * Producția materialelor publicitare şi de informare * Tipărirea/multiplicarea materialelor publicitare şi de informare * Difuzarea materialelor publicitare şi de informare * Dezvoltare/adaptare pagini web * Închirierea de spațiu publicitar * Alte activități de informare şi publicitate |
| Cheltuielile generale de administrație vor fi decontate pe baza de costuri reale, în baza documentelor justificative. | | |

**Reguli generale și specifice**

* **Cheltuielile generale de administrație (cheltuieli indirecte pe bază de costuri reale)** vor fi decontate ca maximum 15% din cheltuielile directe ale proiectului.

În plus față de prevederile specifice din prezentul ghid, se vor avea în vedere secțiunile relevante din *Orientări privind accesarea finanțărilor în cadrul POCU 2014-2020*.

**CAPITOLUL 3. Completarea cererii de finanțare**

Se vor avea în vedere secțiunile relevante din *Orientări privind accesarea finanțărilor în cadrul POCU 2014-2020*, precum și Anexa 4 – Instrucțiuni orientative privind completarea cererii de finanțare.

**CAPITOLUL 4. Procesul de evaluare și selecție**

**4.1. Descriere generală**

Cu privire la evaluarea și selecția cererilor de finanțare depuse, se vor avea în vedere secțiunile relevante din *Orientări privind accesarea finanțărilor în cadrul POCU 2014-2020*.

**4.2. Depunerea și soluționarea contestațiilor**

Se vor avea în vedere secțiunile relevante din *Orientări privind accesarea finanțărilor în cadrul POCU 2014-2020*.

**CAPITOLUL 5. Contractarea proiectelor – descrierea procesului**

Se vor avea în vedere secțiunile relevante din *Orientări privind accesarea finanțărilor în cadrul POCU 2014-2020*.

**CAPITOLUL 6. Anexe**

Anexa 1 – Definitii indicatori

Anexa 2 – Criterii de verificare a conformității administrative și a eligibilității

Anexa 3 – Criterii de evaluare și selecție

Anexa 4 – Cadrul strategic și legal

Anexa 5 – Instrucțiuni orientative privind completarea cererii de finanțare

Anexa 6 - Declarație pe propria răspundere privind asumarea responsabilității pentru asigurarea sustenabilității măsurilor sprijinite

Anexa 7 – Lista codurilor CAEN eligibile pentru întreprinderile subvenționate

Anexa 8 - Schema de ajutor de minimis prevăzută în Programul pentru stimularea înfiinţării întreprinderilor mici şi mijlocii "Start-up Nation - Romania"

1. Definiție preluată de pe pagina de internet a Comisiei Europene: <http://ec.europa.eu/social/main.jsp?catId=1022&langId=en> [↑](#footnote-ref-1)
2. Salariul mediu brut folosit la fundamentarea legii bugetului asigurarilor sociale de stat pentru anul 2017. [↑](#footnote-ref-2)
3. Se va prezenta dovada înregistrării mărcii francizate la organismul abilitat din România sau din ţara de origine, cu traducere autorizată în limba romană. [↑](#footnote-ref-3)